
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 16 noiembrie 2010               

Pl.x 544/2010                     


                                                               AVIZ
asupra propunerii legislative privind acordarea unor înlesniri fiscale
           În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu propunerea legislativă privind acordarea unor înlesniri fiscale, trimisă cu adresa nr. Pl.x 544 din 9 noiembrie 2010 şi înregistrată cu nr. 31/908 din 11 noiembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 16 noiembrie 2010.
Propunerea legislativă are ca obiect de reglementare acordarea de către creditorii bugetari, la cererea justificată a debitorilor, a unor înlesniri fiscale pentru obligaţiile bugetare, reprezentând impozite, taxe, contribuţii şi alte venituri bugetare, restante la data de 31 decembrie 2009, inclusiv majorările şi penalităţile de întârziere aferente acestora, calculate şi datorate până la 1 martie 2010.
Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr.385 din 7 aprilie 2010 şi punctul de vedere al Guvernului, transmis cu adresa nr.1579 din 21 iunie 2010, prin care nu se susţine adoptarea acestei propuneri legislative.
           În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât soluţia  propusă încalcă principiul autonomiei fiscale consacrat de prevederile Legii administraţiei publice locale nr.215/2001, precum şi de cele ale Legii nr.273/2006 privind finanţele publice locale. Totodată, înlesnirile de la plata obligaţiilor fiscale, precum şi a contribuţiilor sociale au impact direct asupra veniturilor şi cheltuielilor bugetului general consolidat, în acest sens fiind incidente dispoziţiile cuprinse în art. 15 din Legea nr. 500/2002 privind finanţele publice.          
           În raport cu obiectul şi conţinutul reglementării, propunerea legislativă face parte din categoria legilor ordinare. 
                PREŞEDINTE,                                                         SECRETAR,

                Daniel BUDA                                                 Gabriel ANDRONACHE
Consilier, Ciprian Bucur

